# A Pál utcai fiúk *színes magyar-amerikai játékfilm, 1968, rendező: Fábri Zoltán, 120 perc*

**rendező:** Fábri Zoltán, **író:** Molnár Ferenc, **forgatókönyvíró:** Fábri Zoltán, Bohém Endre,   
**operatőr:** Illés György, **főszereplők:** Anthony Kemp, William Burleigh, Törőcsik Mari, Paál László,   
Pécsi Sándor, John Moulder Brown

Ajánlott korosztály: 5–6. osztály

**Tantárgyi kapcsolatok:** magyar nyelv és irodalom, történelem, vizuális kultúra, hon- és népismeret, etika

**A film kapcsán feldolgozható témák:**

* a közösség, a közösség ereje és befolyása az egyénre
* kirekesztés, beilleszkedés
* barátság, ellenségeskedés
* a gyerekek és a felnőttek világa
* fegyelem és demokrácia a gyerekek között

**Feldolgozást segítő kérdések:**

* Mi a film üzenete, mi az, ami most, a 21. században is fontos kérdés számunkra is?
* Tudsz-e mondani hasonló filmet? Ha igen, miben hasonlított: történet, karakterek,   
  hangulat stb?
* Láttad-e színházban a Pál utcai fiúkat? Ha igen, miben volt más, milyen műfaji elemekben különbözött a filmtől?
* Melyik szereplővel tudsz azonosulni?
* Számodra melyik karaktert lenne a legnehezebb eljátszani filmen? Miért?
* Mit jelent a fizikai és a lelki bántalmazás?
* Mi az a határ, amikor már erőszakról beszélünk?
* Hogyan segíthetünk társainknak, ha gúnyolják vagy bántják őket?
* Mit jelent számodra a barátság?
* Képesek vagyunk-e változtatni a sorsunkon?
* Milyen vezetőnek tartod Boka Jánost és Áts Ferit?
* Szerinted miben hasonlít és különbözik a gittegylet a felnőttek világában működő társaságokhoz, cégekhez képest?
* Miért alakulhatott ki a Pál utcai fiúk és a Vörösingesek közötti ellentét?

**Feladatok:**

* Mondj el három dolgot, amit máshogy képzeltél el a könyv alapján!
* Válassz ki egy jelenetet, helyezd át a jelenkorba, és mondd el, hogy miben lenne más a jelenet!
* Jellemezd a szereplőket három külső és három belső tulajdonsággal!   
  Nemecsek Ernő, Boka János, Áts Feri, Geréb Dezső
* A filmben mely jelenetek mutatták be a legjobban a barátságot?
* Válassz ki három olyan tárgyat, amit manapság nap mint nap használunk, és szerinted még nem találták fel a Pál utcai fiúk korában. Válassz ki minden tárgyhoz egy-egy szereplőt és mondd el, hogy hogyan és mire használná ez a karakter a tárgyat.
* Ha te írhatnád újra a forgatókönyvet és rendezhetnéd meg a filmet, mi lenne az, amin feltétlenül változtatnál?
* Hogyan hirdetnéd a filmet? Válassz ki 3-5 jelenetet, ami szerinted fontos, hogy szerepeljen az előzetesben.
* Rajzolj plakáttervet a filmhez!